Сітуацыя, якую апісвае Вольга, датычыць адмовы ў прыняцці споведзі. Складана, не ведаючы абставін ды самой падзеі, даць адназначную ацэнку паводзінаў святара. Магчыма, у парафіі, пра якую ідзе гаворка, служыць больш святароў. У такім выпадку магло б быць апраўданым скіраваць пенітэнта да іншага спаведніка пры адсутнасці магчымасці служыць у канфесіянале. Святар можа мець запланаваныя неадкладныя заняткі ці абавязкі ды, клапоцячыся пра тых, хто яго чакае, адмаўляе ў святарскай паслузе камусьці, хто можа пачакаць даўжэй. Гэта можа быць наведванне хворых, святая Імша, катэхеза, пахаванне і шмат іншага. У такіх выпадках вернікі звычайна разумеюць святара і не крыўдзяцца на яго.